SÆBY:Fredag klokken 15.15 skete en færdselsulykke på Aalborgvej i Sæby.

En 88-årig mand kom kørende i sin bil ved et lyskryds, men bemærkede ikke, at der var rødt. Derfor kørte han direkte over krydset og ind i en barnevogn.

I barnevognen lå et barn på to år.

Det fortæller vagtchef Per Jørgensen fra Nordjyllands Politi.

- Barnevognen fløj op og landede med bunden i vejret. Klappen på vognen beskyttede det 2-årige barn i vognen, men barnet fik skader og hudafskrabninger i ansigtet, fortæller vagtchefen.

Den 2-årige blev efterfølgende kørt til Aalborg Universitetshospital.

Den 88-åriges kørekort var udløbet 10. maj, men manden havde fået et midlertidigt kørekort.

Per Jørgensen oplyser, at det midlertidige kørekort er inddraget.

Det var barnets mor, som gik med barnevognen.